Georges Mikautadze

Georges Mikautadze (; s. 31. lokakuuta 2000 Lyon, Ranska) on georgialainen jalkapalloilija, pelipaikaltaan hyökkääjä. Hän on pituudeltaan 176-senttimetrinen. Hän edustaa Espanjan Primera Divisiónissa pelaavaa Villarrealia ja on pelannut aiemmin Ranskan, Belgian ja Alankomaiden sarjoissa. Hän on pelannut Georgian A-maajoukkueessa vuodesta 2021.
Seurajoukkueura.
Mikautadze pelasi Ranskassa juniorina FC Gerlandissa, Olympique Lyonnais'ssa, AS Saint-Priestissä ja vuodesta 2017 Metzissä, jonka edustusjoukkueessa hän pelasi ensimmäisen liigaottelunsa joulukuussa 2019. Kaudet 2020–2021 ja 2021–2022 Mikautadze oli lainalla belgialaisseura Seraingissa, joka nousi jälkimmäiseksi kaudeksi Belgian pääsarjaan. Mikautadze pelasi Belgiassa kakkostasolla 1B-liigassa 21 ottelua, joissa hän teki 19 maalia, ja pääsarjassa 28 ottelua, joissa hän teki yhdeksän maalia. Hän oli 1B-liigan maalintekijätilaston jaetulla ykkössijalla kaudella 2020–2021. Hän pelasi molempina kausina kaksi liigakarsintaottelua ja teki niissä ensimmäisellä kaudella kolme maalia ja toisella yhden, ja tuo vuoden 2022 maali Molenbeekia vastaan varmisti Seraingin säilymisen pääsarjassa. Lainakausien välissä elokuussa 2021 Mikautadze pelasi jälleen yhden liigaottelun Metzissä.
Mikautadze pelasi kaudella 2022–2023 Ligue 2:een pudonneessa Metzissä 37 liigaottelua, joissa hän teki 23 maalia, muun muassa hattutempun marraskuussa Paris FC:tä vastaan. Hän oli liigan paras maalintekijä. Hän siirtyi elokuussa 2023 alankomaalaiseen Ajaxiin mutta pelasi loppuvuoden aikana vain kuusi ottelua Eredivisiessä ja kaksi Eurooppa-liigassa. Tammikuussa 2024 hän palasi lainalle Metziin. Hän pelasi Ligue 1:ssä puolikkaan kauden aikana 20 ottelua ja teki niissä 13 maalia, millä hän nousi joukkueensa parhaaksi maalintekijäksi ja koko liigan maalintekijätilastossa seitsemänneksi. Hän teki kahdesta liigakarsintaottelusta jälkimmäisessä Saint-Étienneä vastaan maalin, mutta karsinta päättyi toisen ottelun jatkoajalla Metzin putoamiseen pääsarjasta. Lainasopimukseen kuului 13 miljoonan euron osto-optio, jonka Metz käytti kauden päätteeksi.
Mikautadze siirtyi 18. heinäkuuta 2024 Metzistä nelivuotisella sopimuksella kasvattajaseuraansa Olympique Lyoniin. Siirtosummaksi uutisoitiin 18,5 miljoonaa euroa. Debyyttikaudellaan Lyonissa Mikautadze pelasi 34 Ligue 1 -ottelua ja teki niissä 11 maalia. Eurooppa-liigassa hän pelasi 11 ottelua, joissa hän teki neljä maalia. Kaudella 2025–2026 Mikautadze ehti pelata Lyonissa kaksi Ligue 1:n ottelua ja teki 1–0-voittomaalin 16. elokuuta 2025 sarjakauden avausottelussa RC Lensiä vastaan.
Syyskuussa 2025 Mikautadze siirtyi espanjalaisseura Villarrealiin 30 miljoonan euron siirtosummalla. Hän allekirjoitti Villarrealin kanssa kuusivuotisen sopimuksen. 
Maajoukkueura.
Mikautadze pelasi Georgian A-maajoukkueessa ensimmäisen kerran maaliskuussa 2021 MM-karsintaottelussa Ruotsia vastaan. EM-kilpailuissa 2024 hän teki Georgian jokaisessa kolmessa alkulohko-ottelussa maalin ja oli kolmella maalillaan turnauksen jaetusti paras maalintekijä viiden muun pelaajan ohella. Hän teki ensimmäisessä ottelussa Turkkia vastaan 1–1-tasoitusmaalin, joka oli ensi kertaa EM-kilpailuissa pelanneen Georgian ensimmäinen EM-kisamaali, mutta Georgia hävisi tuon ottelun maalein 1–3. Toisessa ottelussa Tšekkiä vastaan hän teki rangaistuspotkusta 1–0-johtomaalin, ja tuo ottelu päättyi tasapeliin. Kolmannessa ottelussa Portugalia vastaan hän teki rangaistuspotkusta loppulukemiksi 2–0.
Mikautadze on pelannut lokakuun 2025 alkuun mennessä 39 A-maaottelua, joissa hän on ollut 28 kertaa avauskokoonpanossa. Hän on tehnyt A-maaotteluissaan 21 maalia. Lokakuussa 2023 hän teki ystävyysottelussa Thaimaata vastaan neljä maalia.